钦定古今图书集成/理学汇编/文学典/第089卷 > 陆友
## 钦定古今图书集成/理学汇编/文学典/第089卷 > 陆友

按《苏州府志》：友，字友仁。父业贾友，攻苦于学，为邻里
所窃笑。及长，贤士大夫多造访之。善诗，尤长于五言
律，兼工隶楷。又博鉴古物，凡三代而下钟鼎铭刻，法
书名画，一入友目，真赝立辨。尝至上都，柯九思、虞集
一见服其识，并善其书，交荐于朝，未及任用，而二人
皆去职。友乃归吴，辟斗室扁曰“志雅斋。”庭植花竹，傍
树湖石，室中惟置古今名集图史，客至，煮茗清谈不
倦，自号“砚北生”，著《砚史》《墨史》，得古玉印，并著《印史》，有
《把菊轩稿》《吴中杂志》。

===郭彦章===按《吉安府志》：彦章，吉水人。与刘桂隐、刘申斋讲学，有
诗名。《题庐陵义士传》诗云：“淮海风回吹血腥，青原不
改旧时青。中朝将帅论功赏，不及江南一白丁。”《题新
淦刘贞女》诗云：“百年节义仗英豪，一死翻怜女子高。
不敢高歌题卷上，转喉恐触旧官曹。”其他吟咏，皆有
警句，为时传诵。